
Yvonne Lindsay

En annen mann

Oversatt av Monica Eikenes

MINISERIE: FORVEKSLET VED FØDSELEN


To hete menn. To veldig like menn. Alt er ikke slik det ser ut til i Seattles innflytelsesrike Richmondslekt og da lidenskapen slår inn, tilspisser alt seg. Dette er den første delen i miniserien Forvekslet ved fødselen.  

Kjære leser!

Som mange andre føler jeg ofte en dragning mot nyhetsartikler om babyer som blir forbyttet under fødselen (ved uhell eller med vilje), eller som blir stjålet etter fødselen og som finner sin virkelige familie som voksne. Disse historiene får meg alltid til å tenke.

I denne boken oppdager Logan Parker etter «morens» død at hun slett ikke var moren hans! Hun hadde faktisk stjålet ham fra barnerommet på sykehuset etter at hennes eget barn hadde dødd, og dradd av gårde med Logan. For ham føltes det som om hele livet hans hadde vært en løgn, så han vil ta tilbake det livet og den familien, inkludert den eneggede tvillingbroren, som han aldri har kjent.

Honor Gould har vokst opp i fattige kår, og hun er fast bestemt på å jobbe knallhardt og komme seg opp og frem hos Richmond Developments. Selv om det innebærer å gifte seg med sjefens sønn og livsarving, Keaton Richmond. Da forloveden overrasker henne på et konferansehotell en kveld, er det at hun har ligget med feil tvilling det siste hun forventer å oppdage neste morgen!

Jeg håper du vil like Logan og Honors reise til evig lykke, og at du vil holde utkikk etter Keatons historie i neste del av miniserien.

Kos deg med boken!

Yvonne Lindsay


Denne boken er tilegnet alle de fantastiske menneskene (inkludert flere i min egen familie) som måtte være i frontlinjen og risikere eget liv og helse gjennom pandemien. Jeg takker dere alle!  

Hun hadde bare drukket to glass champagne, men hun hadde allerede begynt å føle seg litt omtåket. Med andre ord – ikke mer alkohol. Honor Gould hadde lært på den brutale måten, gjennom å følge med på moren, hva som skjedde når litt omtåket ble til snydens full, og snydens full førte til farlige og dumme avgjørelser.

Ståket i hotellbaren på konferansehotellet i Seattle sentrum nådde øredøvende høyder idet delegatene strømmet inn. Hun ble bestandig overrasket over å se hvordan mange mennesker, som var dyktige og profesjonelle på dagtid, kunne bli så ville når de slapp seg litt løs. Hun ga sjelden slipp på den rigide selvbeherskelsen, og aldri blant fremmede.

En av meddelegatene rakte henne et nytt glass champagne. Honor ristet på hodet.

«Nei takk. Jeg har allerede drukket nok», sa hun bestemt.

«Å, kom igjen, da. Det er ikke hvert år du får sjansen til å feire det at du har blitt tildelt prisen for årets interiørdesigner», protesterte mannen, og skjøv glasset med brusende, gyllen væske tilbake i hennes retning.

For å få ham til å tie tok Honor imot glasset og løftet det i en skål, men glasset nådde aldri leppene hennes.

«Tusen takk», sa hun med et smil som skjulte irritasjonen.

«Det var bedre», sa han. Så rettet han heldigvis oppmerksomheten mot en ny gruppe mennesker som kom snublende inn i baren.

Honor gikk for å finne en roligere plass ved enden av baren. Derfra kunne hun sitte rolig og observere, før hun gikk opp til rommet hun hadde leid for å forsikre seg om at hun ville være våken og opplagt til foredraget hun skulle holde morgenen etter. Etter det skulle hun dra på jobb. Hun tvilte på om det ville bli stort oppmøte på foredraget, siden mange av delegatene på konferansen heller ville sove ut etter denne kvelden. Men det plaget henne ikke. Hun var mest opptatt av å kunne sette talen på CV-en. Etter å ha dradd seg opp av den slummen moren hadde vært tilfreds med å leve i, var Honor på full fart mot den suksessen og rikdommen hun hadde drømt om som liten jente. Prisen hun ble tildelt under middagen i kveld, foredraget hun skulle holde på denne prestisjefylte konferansen – alle var små skritt på veien mot de store målene hennes. Trygghet. Komfort. Valgfrihet.

Hun satte det urørte champagneglasset på bardisken bak seg og bestilte kullsyrevann fra en av de travle bartenderne. Hun ville drikke vannet og gå opp på rommet. Ingen ville legge merke til at hun forsvant, og hun ville få den skjønnhetssøvnen hun lengtet etter.

Honor hadde akkurat fått vannet og løftet glasset til leppene da en gnist av bevissthet sendte en varm kribling gjennom ryggraden. Hun snudde så vidt på hodet, og blikket ble umiddelbart dradd mot den nyankomne bargjesten.

Keaton? Han var her? Han hadde kommet for å overraske henne?

Hun kunne nesten ikke tro det. Forloveden hennes var vanligvis ikke så spontan. Da hun hadde fortalt ham at hun ville være på hotellet i to dager, hadde han bare nikket kort og vendt tilbake til arbeidet. Da hun hadde spurt om han ville være med på prismiddagen som hennes følge, hadde han nevnt en forretningsmiddag han ikke kom seg bort fra. Men her var han altså, på vei forbi baren og bort mot et lite bord som sto inntil veggen.

Han var en flott mann. En ordentlig kjekkas. Men Keaton oppførte seg som om han var fullstendig uvitende om hvilken effekt han hadde på andre, og dagen i dag var intet unntak. Han så sliten ut. Utmattet, faktisk. Han sank ned i en stol, så opp og smilte til servitøren som nærmet seg ham.

Honor tenkte at noe var annerledes med ham i kveld – noe hun først ikke kunne sette fingeren på. Men så forstod hun det. Han var kledd altfor avslappet. Keaton Richmond var en mann som aldri kledde seg avslappet – ikke engang til pikniker. Men skinnjakken som hang over skulderen hans så både velbrukt og myk ut, som om han hadde hatt den i flere år. Hun kunne ikke huske å ha sett den på ham før, men siden de ikke bodde sammen, kunne hun jo umulig ha full kontroll over alt han hadde i garderobeskapet.

Han løftet hodet og så seg rundt i rommet, og øynene gled først forbi henne, før han snudde seg og kikket på henne enda en gang. Hun smilte til ham. Han gjengjeldte det ikke i begynnelsen, men så formet leppene seg i et skjevt smil som sendte en gnist av lengsel rett mot kjernen hennes. Hun rettet seg opp og skulle til å gå bort til ham, men han snudde hodet og rettet i stedet fokuset mot menyen med barsnacks som sto foran ham på bordet.

Så han ville spille spill, altså? Late som han ikke kjente henne. Honor visste ikke om hun skulle bli irritert eller pirret. Kanskje han faktisk hadde lyttet forrige gang de diskuterte forholdet. Faktum var at de ikke hadde hatt sex på flere måneder, og selv da hadde det vært mer et pliktløp enn et uttrykk for hengivenhet. Hun hadde begynt å lure på om alle drømmene hun hadde hatt for fremtiden, var i ferd med å bli knust.

Keaton hadde virket likegyldig da hun foreslo at de kunne gjøre ting litt mer spennende på soverommet, eller kanskje flytte sammen før bryllupet, som de enda ikke hadde satt en dato for. Dette tomrommet de hadde falt ned i hadde begynt å tære på nervene hennes. Hun og Keaton hadde arbeidet sammen i selskapet til familien hans helt siden hun begynte å jobbe der for fem år siden, og de hadde blitt et par for to år siden. De hadde forlovet seg atten måneder senere.

Det hadde ikke vært århundrets romanse, men så hadde Honor heller aldri vært på jakt etter romantikk. Bare se hvor det hadde ført moren hennes. Nei, da hun fikk jobben hos Richmond Developments, hadde hun rettet blikket mot toppen av rangstigen deres, og hvis det å gifte seg med sønnen til den administrerende direktøren ville føre til at hun kom seg dit raskere, var hun villig til å gjøre det. Det var heller ikke slik at hun ikke likte eller respekterte Keaton. De måtte bare gjenopplive gnisten.

Men spill var ikke helt hans stil.

Så hvorfor spilte han nå?

Spørsmålet pirret henne så mye at hun bestemte seg for å spille med.

Servitøren kom bort til Keaton med et høyt ølglass. Også dette overrasket henne. Hun hadde aldri sett Keaton drikke øl før. Ikke engang på en varm sommerdag. Hun fortsatte å observere ham mens han løftet det kalde glasset til leppene og drakk lange, slurker. Hun så hvordan musklene i halsen spilte mens han svelget, så hvordan væsken fuktet leppene hans idet han satte glasset ned igjen. Følte det intense begjæret som vokste frem i henne da han slikket seg på leppene. Han så opp igjen. Fanget blikket hennes.

Han virket overrasket over at hun fortsatt stirret på ham, og han smilte svakt til henne igjen. Honor merket at brystvortene strammet seg til harde knopper. Wow. Hun kunne ikke huske at hun noensinne hadde følt en så intens dragning mot ham. Det var på tide å slutte å spille spill og begynne å handle. Honor strakte hånden ned i den lille vesken, fisket opp et av de to nøkkelkortene hun hadde fått i resepsjonen og la hånden rundt det.

*

Kvinnen gled gjennom rommet; det var ingen andre måter å beskrive det på. Hun var kledd i en tettsittende, svart og rålekker cocktailkjole med noen svært fascinerende utskjæringer i midjen. Logan fulgte henne med blikket mens hun banet seg vei gjennom mengden, med fokuset kun rettet mot ham.

Han hadde ikke sovet på den over tolv timer lange flyturen fra hjembyen Auckland i New Zealand klokken ni kvelden før, og heller ikke etter at han byttet fly i Los Angeles, som førte ham videre til Seattle. Med et intenst jetlag og i et desperat forsøk på å tilpasse seg en tidssone som var tjue timer bak hans egen, hadde han tvunget seg til å gå en tur og holde seg våken da han kom frem. Nå lengtet han ikke etter noe annet enn en kald øl, et lett måltid og en seng. Han var ikke på utkikk etter selskap, men det så ut til at selskapet likevel nærmet seg, enten han ville det eller ei.

Og han måtte innrømme at hun var en usedvanlig vakker kvinne. Det blonde håret var langt og tykt og la seg mykt over den ene skulderen, og noen hull i fronten av kjolen ga ham et lite glimt av to myke bryster. Plagget var sofistikert og sexy. Han ville likevel vedde på at det så bedre ut av. For eksempel på gulvet på hotellrommet hans.

Logan ristet på hodet. Nei, nei, nei. Han var ikke her for slike ting. Han var her for å finne den virkelige identiteten sin, uansett hvor tåpelig det hørtes ut. Han var tross alt en voksen mann på trettifire år. Hvis han ikke visste hvem han var nå, hadde han trolig trådt feil hele livet. Men han hadde vært sikker på at han visste nøyaktig hvem han var – helt til han fant den gamle esken som lå skjult bakerst i morens klesskap da han ryddet huset hennes før det skulle selges.

Logan sukket frustrert. Hele livet hadde han kalt Alison Parker mamma. Men så viste det seg at hun slett ikke var moren hans. Og nå var han her i USA for å finne sine ekte foreldre, og han håpet så inderlig at de ville like ham.

Mens han hadde vært fortapt i minnene, hadde den slående vakre skapningen i den sexy, svarte kjolen kommet bort til ham. Han følte nærværet hennes før han ble fullt bevisst på intensjonene hennes. Hånden hennes la seg rundt haken hans, vippet ansiktet hans opp mot hennes … og hun overrumplet ham med et langt og dvelende kyss.

I begynnelsen gjengjeldte ikke Logan kysset – den overtrette hjernen hans var så fortumlet at han ikke klarte å reagere. Men så tok instinktene over. De deilige leppene hennes satte hele kroppen i brann. Øynene hans gled igjen, og han fokuserte helt og fullt på følelsen av munnen hennes mot hans. På den berusende duften hennes. Alle lyder rundt dem forsvant – det eneste han kunne høre, var blodet som bruste i ørene mens hjertet hamret mot brystet.

Og så var det over. Hun var på vei bort fra ham. Øynene hans åpnet seg. Han begynte å snakke, men hun la en finger mot leppene hans.

«Ikke si noe, elsker. Rom 6035. Møt meg der om ti minutter.»

Så presset hun et nøkkelkort inn i håndflaten hans og gikk sin vei. Han fulgte måpende med mens hun gikk ut i foajeen og mot heisene. Logans fingre lukket seg rundt nøkkelkortet. Aldri i livet om han ville følge henne opp. Ikke søren. Det ville garantert bety trøbbel.

Miniburgerne og pommes fritesen han hadde bestilt ble servert, sammen med enda en øl. Han så kort på måltidet, før han raskt konsumerte burgerne og lot ølen stå igjen. Han måtte holde hodet klart. Han gløttet ned på armbåndsuret. Ti minutter var gått. Han kunne fortsatt føle leppene hennes. Før han forstod at han hadde bestemt seg, hadde Logan lagt igjen en håndfull sedler på bordet, reist seg opp og begynt å gå mot heisene.

Han gikk ut i sjette etasje, skyndte seg gjennom korridoren og ble stående og nøle utenfor rom 6035. Så løftet han nøkkelkortet mot leseren ved døren. Lyset på døren ble grønt, og han gikk inn. Rommet var svakt opplyst, men han hadde ingen vansker med å finne den fristende kvinnen som hadde kysset ham sanseløs i baren. Kvinnen som hadde lokket ham til å glemme alt om jetlag, øl og sunn fornuft.

Kvinnen hadde fortsatt på seg kjolen, men hun hadde tatt av seg de råsexy skoene.

«Jeg er glad for at du kom», sa hun mens hun begynte å gå bort mot ham.

Hun la armene bak halsen hans og stilte seg på tå for å kysse ham. Også nå omsluttet den forførende duften av henne ham og narret sansene til å tro at det å komme hit var en veldig, veldig god idé. Logans kropp ble umiddelbart satt i brann. Han hadde mer lyst på henne enn han noensinne hadde hatt på noen. Anger, tvil, forvirring – det var følelser andre fikk kjenne på. Ikke han. Ikke nå. Ikke her.

Han la armene rundt midjen hennes og trakk henne inntil seg. Han følte ikke for å si noe, hadde ikke lyst til å bryte fortryllelsen. Han gjorde kysset dypere – lot tungen gli inn mellom leppene hennes. Hun spredte hendene gjennom det kortklippede håret, og fingrene sendte ørsmå, elektriske gnister gjennom ham.

Så var hendene hennes på skuldrene hans, der de trakk skinnjakken av ham og begynte å fikle med skjorten. Han flyttet hendene for å hjelpe henne, og avbrøt kun kysset mens han dro skjorten opp over den overopphetede huden. Da leppene møttes igjen, kunne han føle teksturen av kjolen hennes mot den nakne huden, men det var ikke nok. Hendene hans gled bak til ryggen hennes og opp langs ryggraden mens han lette etter glidelåsen på kjolen. Suksess! Han fanget den mellom tommelen og pekefingeren og dro den langsomt ned.

Logan trakk leppene bort fra hennes og tok et skritt bakover. I begynnelsen så kvinnen usikker ut, som om hun plutselig hadde blitt sjenert, men etter litt løftet hun hendene til skuldrene, trakk stroppene ned av armene og lot kjolen gli ned på gulvet. Synet av den vakre kroppen slo pusten ut av ham. Honninggyllen hud glinset i det svake lyset på hotellrommet. Brystene svulmet over den stramme, svarte BH-en, og et matchende par svarte truser dekket de runde hoftene.

Han svelget og tok et skritt forover. Han strakte seg frem for å ta på henne, men hendene nølte da de var bare noen centimeter unna kroppen. Han kunne føle heten som strømmet ut av henne, en hete som matchet hans egen.

«Får jeg?» spurte han.

Hun smilte og nikket svakt. Det var all den oppmuntring han behøvde. Han la hendene over brystene gjennom BH-en og rørte ved de stive brystvortene. Den mystiske kvinnen gispet mykt, og han fanget henne i enda et kyss. Han kunne visst ikke få nok av henne. Han skjøv BH-stroppene ned over skuldrene og dro ned den ene cupen. Brystvorten var en stram knopp, og han knep den forsiktig mellom pekefingeren og tommelen. Hun skalv lett.

«Er dette ok?» spurte han hest.

«Mer», bønnfalt hun.

Han gjentok bevegelsen, før han bøyde hodet for å fange den mørkerosa knoppen med leppene. Også nå skalv hun og sukket. Han fortærte brystvorten med tungen før han bet varsomt i den.

«Mer», krevde hun nå, og la hendene rundt hodet hans som om hun ikke holdt ut tanken på at han skulle slutte.

Det kunne heller ikke han. Alt ved henne kalte på ham. Duften av henne, smaken av henne, de åndeløse ønskene hennes som drev ham til vanvidd. Det føltes nesten som en vill drøm, men han visste at han ikke ville våkne. Virkeligheten ville tidsnok vende brutalt tilbake igjen. For øyeblikket ville han heller ta imot det han hadde blitt tilbudt. Og han ville også gi tilbake.

Logan presset henne bort mot sengen og la henne ned på madrassen. Han sto mellom lårene hennes og løsnet beltet, før han sparket av seg skoene og trakk ned buksen og sokkene. Han våget ikke å ta av seg bokseren enda. For øyeblikket føltes det som om han var helt på bristepunktet og kunne eksplodere når som helst. Bare et ørlite kjærtegn fra henne kunne være nok, og aldri i livet om han ville gi slipp på denne muligheten. Aller først ville han forsikre seg om at denne mystiske kvinnen var med ham hele veien.

Han trakk trusen ned over de lange, lekre bena. En liten trekant av mørkeblondt hår lå midt mellom lårene; han hadde aldri sett noe så sexy før. Logan sank ned over kroppen hennes og strakte hendene under henne for å løsne BH-en, før han dro blondeplagget bort fra kroppen hennes.

«Har noen noensinne fortalt deg hvor utrolig vakker du er?» spurte han, før han la hendene over brystene hennes og klemte forsiktig til.

«Bare du», hvisket hun hest, og øyelokkene gled igjen da han begynte å kysse brystene hennes.

Hun vred seg utålmodig under ham, og hoftene presset seg inn mot hans. Han måtte samle alt han eide av selvbeherskelse for å ikke slippe ereksjonen løs og ta henne der og da, men han var fast bestemt på å gjøre dette riktig. På å forsikre seg om at hun nådde klimaks først. Han kysset en varm, våt sti over ribbena hennes, ned til magen og videre inn til navlen. Han lot tungen gli rundt den lille fordypningen, før han fortsatte lenger ned.

Han knelte på gulvet ved siden av sengen og bøyde hodet inn mot henne. Neseborene bevret ved den hete, muskaktige lukten av kjønnet hennes, og en gnist av begjær gled gjennom ham. Han hadde aldri vært så fullstendig bevisst på et annet menneske som han var på denne kvinnen. Han la forsiktig hånden rundt den fuktige kjernen og følte at hun presset seg mot håndflaten og verket etter mer.

«Utålmodig?» spurte han mykt.

Han tok hånden bort og blåste rolig, men bestemt over den myke kjernen og enda lenger ned. Huden hennes glinset av fukt, og bølgene av hete som gled gjennom henne satte omtrent fingertuppene hans i brann idet han lot dem gli ned mot åpningen hennes.

«Du torturerer meg», stønnet hun idet han lot en finger gli inn i henne.

«Men det er en behagelig form for tortur, ikke sant?»

Musklene hennes strammet seg rundt ham, og i et øyeblikk klarte ikke Logan å tenke på noe annet enn hvordan det ville være å føle den strammingen rundt penisen. Men det var ikke hans tur enda. Først måtte han få henne til å skjelve av nytelse, og deretter ville han få henne til å synke sammen i enda et klimaks. Han presset nesen inn mot kjernen, pustet dypt inn og så begynte han å slikke henne rundt klitoris. I begynnelsen var det bare forsiktige strøk, men så begynte tungen å gli rundt de mer følsomme nervecellene. Åndedragene hennes ble dypere og mer ujevne, og han så opp på henne. Hodet hennes var presset ned mot madrassen, og en tynn stråle av svette glitret på brystet. En svak rødme spredte seg der, og brystvortene var nå enda strammere enn de hadde vært tidligere.

Logan skjøv enda en finger inn i henne, masserte henne og drev henne mot det han håpet var et voldsomt klimaks. Han sluttet aldri å slikke klitorisen, og da han endelig følte at det var like før det gikk for henne, lukket han leppene rundt henne og sugde inn. Hun falt sammen under ham. De indre musklene hennes strammet seg rundt fingrene hans i en rytmisk banking som gjorde ham vill av begjær. Han beveget seg ikke før kroppen hennes hadde roet seg ned igjen.

«Jeg visste ikke at du hadde det i deg», sa hun mykt og tilfreds.

«Å, jeg har mer på lager.»

Han strakte seg etter buksen, dro lommeboken ut av lommen og dro ut et kondom. Han likte alltid å være beredt. Han trakk raskt bokseren ned, tok på seg kondomet og reiste seg opp. Han la hendene rundt lårene hennes og trakk henne helt ut til enden av sengen.

«Går det bra?» spurte han.

Han ville slutte her og nå hvis hun sa nei. Selv om det ville være ren tortur for ham.

«Helt fantastisk», svarte hun. «Gjør det. Ta meg.»

Han smilte og stilte seg foran åpningen hennes. Hun var våt og klar, og han gled inn i henne i et kort drag. Logan lukket øynene og holdt fast ved siste rest av selvbeherskelse idet han følte at kroppen hennes strammet seg rundt ham.

«Hva venter du på?» spurte hun, og klemte til rundt ham med de indre musklene.

«Dette», svarte han idet han trakk seg ut og støtte inn i henne igjen.

Han gjentok den himmelske bevegelsen om og om igjen, og hun møtte hvert støt med en lidenskapelig hofterulling. Pusten hennes kom i små hikst, og fingrene hennes grov seg ned i sengetøyet under henne. Logan tvang øynene opp, tvang seg til å se på henne og memorere dette – hun lå under ham og var like fortapt i øyeblikket som han var.

Han så at rødfargen spredte seg over brystet hennes igjen, og visste at det nærmet seg for henne. Han måtte la henne nå klimaks igjen, deretter kunne han selv overgi seg til nytelsen. Orgasmen bygget seg opp dypt inni henne, og kom nærmere og nærmere for hvert støt, før hun til slutt skrek av ekstase. Først da overga han seg. Om og om igjen bølget klimakset gjennom ham. Dypt, intenst og inderlig tilfredsstillende på et rått og dyrisk nivå.

Logan sank ned mot henne og rullet dem over på siden. Han var fremdeles inne i henne, kunne fortsatt føle kroppen hennes – og to hjerter som banket sammen i en perfekt rytme. Kvinnen løftet en hånd mot ansiktet hans, lot fingrene gli over kjeven og så ham dypt inn i øynene.

«Jeg visste ikke at det kunne være slik», sa hun. «Det var … nei, du var perfekt.»

«Vi var perfekte sammen», samtykket han.

Deretter kysset han henne, dypt og sakte. Han hadde aldri gjort noe lignende før, men de hadde begge vært villige og sammen hadde de funnet en perfeksjon få par hadde gleden av å finne første gang de var sammen.

Første og siste gang, påminnet han seg selv. Han trakk seg ut av henne, og de ble liggende side om side mens pusten og hjerteslagene vendte tilbake til normal rytme. Han måtte vaske seg, så han reiste seg opp av sengen og gikk inn på badet. Da han kom tilbake, så han at hun hadde trukket dynen over seg og sovnet. Selv om instinktene skrek at han måtte legge seg ved siden av henne, så han avvisningen i handlingene hennes.

Hun hadde hatt lyst på ham, og han hadde hatt lyst på henne. Det var alt. Ingen skade skjedd.

Logan bøyde seg ned etter klærne sine og kledde raskt på seg. Han la nøkkelkortet på nattbordet og skrudde av lyset før han gikk ut av rommet.

Selv om han aldri ville se henne igjen, ville han aldri glemme henne eller denne fantastiske kvelden.

